OSAKESÄÄSTÄJIEN KESKUSLIITTO RY

Oikeusministeriö 

Kuuleminen ryhmäkanteesta

Osakesäästäjien Keskusliitto r.y. kiittää mahdollisuudestaan tulla kuulluksi ryhmäkannetta koskevasta lakihankkeesta.

Osakesäästäjien Keskusliitto pitää erittäin tärkeänä sijoittajansuojan edistämisen välineenä ryhmäkanteen käyttöönottamista. Lähtökohtaisesti asetelma, jossa toisena osapuolena on pörssiyhtiö, sijoituspalveluita tarjoava yritys tms. ja yksittäinen osakesäästäjä on epätasapainoinen. Tasapainon aikaansaaminen poistaisi riitoja jo pelkällä olemassaolollaan. Suomen markkinoiden kannalta ryhmäkanne on tavallista tärkeämpi, koska se on käytössä Ruotsissa ja koska pörssimme on integroitunut osaksi Tukholman pörssiä. Jos oikeussuojakeinot suomalaisten ja ruotsalaisten yhtiöiden osalta ovat erilaiset, tämä on erityinen rasite suomalaisosakkeille. 

Kutsussa kuulemistilaisuuteen esitettiin seuraavat  kysymykset.

Tulisiko tässä vaiheessa rajoittaa jatkovalmistelu koskemaan ryhmäkannetta kuluttajansuojan, ympäristövahinkojen ja sijoittajansuojan alalle kuuluviin asioihin tai joihinkin näistä

Jatkovalmistelu tulisi nopeasti saada aikaan ainakin sijoittajansuojan osalta. Kiirettä korostaa hanke yhteispohjoismaisesta pörssistä ja Ruotsin parempi sijoittajansuoja ryhmäkanteen osalta. Sijoittajansuojan alalla ei Suomessa ole edes vapaaehtoisia oikeussuojakeinoja liikkeeseenlaskijan ja sijoittajan välisten ongelmatilanteiden ratkaisemiseksi. Akuutti ryhmäkanteen tarve puoltaa jatkovalmistelun kiirehtimistä ainakin sijoittajansuojan osalta. 

Tulisiko viranomaisen ryhmäkanteen lisäksi mahdollistaa myös yksityiset ja järjestöryhmäkanteet

Osakemarkkinoiden osalta markkinoiden uskottavuutta ja sijoittajansuojaa palvelisi parhaiten tilanne, jossa ryhmäkanteessa aloittajia voisivat olla myös yksityishenkilöt ja/tai järjestöt. Tähän saakka vallinneen epätasapainoisen oikeussuojatilanteen takia oikeustapauksia ei sijoittajansuojasta juurikaan ole. Jotta epäkohdat saataisiin mahdollisimman tarkoin poistettua, laaja ryhmäkanteen aloittamismahdollisuus on tarpeen. 

Kun markkinat ovat laajat sekä niillä on paljon osapuolia on epävarmaa, katsoisiko viranomainen kaikkien esille tulevien ongelmien kohdalta itsensä toimivaltaiseksi. On epävarmaa, löytyykö kaikkien esille tulevien ongelmien kohdalta toimivaltaista viranomaista. Tähän saakka vallinnut epätasapaino ja sijoittajan intressin euromääräinen vähäisyys verrattuna siihen kustannusriskiin, joka yksin hoidettuun oikeudenkäyntiin voi liittyä pörssiyhtiön itselleen aikaansaamien kustannusten korvaamisriskin osalta, oikeudenkäynnit ovat nykyisin käytännössä mahdottomia. Tästä on syntynyt se oikeussuoja-aukko, jonka täyttämiseen ryhmäkannetta ja sen laajaa aloittamismahdollisuutta tarvittaisiin.

Tulisiko ryhmäkanteen perustua opt-in vai opt-out –vaihtoehdolle

Arvopaperimarkkinoilla oikeussuojan kannalta opt-out –vaihtoehto olisi ilmeisesti tehokkaampi. Kun sijoituskoko ja tietoisuus omista arvopaperiasioista vaihtelevat, keinot myös passiivisten sijoittajien edun ajamiseksi ovat toivottavia. Kun kuitenkin Ruotsissa ryhmäkannelaki perustuu opt-in –vaihtoehdolle, Osakesäästäjien Keskusliiton mielestä ryhmäkannelain toteuttaminen tällä periaatteella olisi jo huomattava edistysaskel suomalaisessa sijoittajansuojassa. Akuutin sijoittajansuojaongelman ratkaisemiseksi  – huomioon ottaen tarpeen ainakin Suomen ja Ruotsin arvopaperimarkkinoiden samankaltaisesta sääntelystä mitä tulee keskeisiin oikeussuojakeinoihin – Liitto pitää hyväksyttävänä opt-in –vaihtoehdon pitämistä lain valmistelun pohjana. 

Tulisiko kuluttaja-asiamiehen voida nostaa ryhmävalitus kuluttajavalituslautakunnassa

Osakesäästäjien Keskusliiton mielestä tulisi pyrkiä samankaltaisiin ratkaisuihin Suomen ja Ruotsin osalta. Ainakin siltä osin, kun arvopaperiasioita käsitellään kuluttajaelimissä, ratkaisujen tulisi olla samankaltaiset kuin Ruotsissa erityisesti edellä viitatun pörssimarkkinoiden yhdentymisen takia. 

Helsingissä 23.5.2005

OSAKESÄÄSTÄJIEN KESKUSLIITTO R.Y.

Jarmo Leppiniemi
puheenjohtaja